Botlhoki e ntse ke kgwetlho e tona kwa kgaolong potlana ya Palapye jaaka bomme ba le bantsi go feta borre ba humanegile. Modulasetilo wa khansele potlana ya kgaolo Rre Onneetse Ramogapi o boletse beke eno gore mo batlhoking ba ba 1507 ba ba kwadisitsweng, ba ba 1062 ke bomme fa borre ba le palo potlana.A re se se swabisang ke gore ba ba thusiwang ka lenaneo le ga ba kgatlhegele mananeo a go ba thusa go itshetsa. ""Batho bano ba santse ba ikaegile thata ka mephako ya mmuso mo ba sa dumeleng go ipopa ditlhopha kgotsa ka bonosi ba inaakanya le ditiro tsa go ba nonotsha mo itsholelong,"" a tlhalosa.Rre Ramogapi le gale a re khansele e tsweletse ka go rutuntsha le go batlisisa tse di tlhokwang ke batho ba, le go lwantsha kgwetlho eo.O bile a lela ka tlhaelo ya madi a tlhokomelo ya dikhutsana le lenaneo la tlhokomelelo mo lwapeng le a reng, le ntswa le na le palo e ntsi ya dikhutsana tse di kwadisitsweng ya 2390, le direla mo tlhaelo ya madi ya boleng jo bo fetang P5 million.Khansele potlana eo e setse e phuthile ditlhopha tse some tse di tlaa tsenang mo mananeong a go tsosolosiwa a go solofetsweng a tlaa thusa batho ba le 15.Rre Ramogapi o boletse gore mananeo a a akaretsa madirelo a le mabedi a borotho kwa Malaka le Lecheng a a rekisetsang dikole tse dipotlana mo metseng ya bone.O boletse gore ditiro tse di busa dipoelo tsa kgwedi tsa selekanyo se se fa gare ga P1200 le P1600, tse mo go tsone beng ba duelwang P300 mongwe le mongwe.